[{"text_idx": "#000006", "text": "Dyma\u2019r blog cyntaf mewn cyfres gan enillydd Bwrsari Arweinyddiaeth Walter Dickie 2017, Steve Brooks, Cyfarwyddwr Cenedlaethol Sustrans Cymru. Yma mae\u2019n so\u0302n am y ffordd y mae\u2019r bwrsari wedi\u2019i helpu i weld arweinyddiaeth entrepreneuraidd o safbwynt newydd, a\u2019r ffordd y mae angen i arweinwyr gynnig atebion yn hytrach na dim ond tynnu sylw at y materion dan sylw."}, {"text_idx": "#000013", "text": "Pan ymgeisiais am y bwrsari, doedd dim llawer o amser wedi bod ers i mi ddechrau fel Cyfarwyddwr Cenedlaethol Sustrans Cymru. O ran yr amgylchedd allanol, roeddwn yn gwybod yn union beth oedd angen newid. Mae Cymru\u2019n gaeth i\u2019r car. Mae\u2019r ffordd yr ydym wedi dylunio ein trefi a\u2019n dinasoedd yn golygu mai\u2019r car sy\u2019n tra-arglwyddiaethu, a gyda mwy nag erioed o foduron ar y ffordd a\u2019r rhan fwyaf o deithiau byrion yn dal i gael eu gwneud yn y car, mae\u2019r dasg o\u2019n blaenau yn fawr. Mae llawer i\u2019w wneud, ond mae mynd i\u2019r afael a\u0302\u2019r daith i\u2019r ysgol a\u2019r gwaith yn ddau gyfle amlwg. Ac eto, er gwaethaf deddfwriaeth dda megis y Ddeddf Teithio Llesol a Deddf Llesiant Cenedlaethau\u2019r Dyfodol, mae Cymru\u2019n dal i sgrialu i lawr ffordd beryglus."}, {"text_idx": "#000014", "text": "Mae \u2018bwlch darparu\u2019 yn bodoli, sef bwlch rhwng polisi cenedlaethol a\u2019r gwaith ymarferol o\u2019i ddarparu yn lleol, ac mae hon yn broblem yn y mwyafrif o sectorau yng Nghymru. Roedd y Farwnes Thatcher yn adnabyddus am roi pryd o dafod i weision sifil annelwig pan fyddai eu nodiadau cynghori a\u2019u hargymhellion yn methu a\u0302 phontio\u2019r \u2018bwlch darparu\u2019 hwnnw. Yn ei lyfr \u2018Winners\u2019 mae Alistair Campbell yn disgrifio\u2019r cyn brif weinidog yn rhybuddio swyddogion; \u2018don\u2019t tell me the \u2018what\u2019, I know the \u2018what\u2019. Tell me the \u2018how\u2019!\u2019"}, {"text_idx": "#000018", "text": "Felly, ddiwedd y llynedd, es i ati i ymrestru ar y cwrs Heriau Byd-eang Trafnidiaeth ym Mhrifysgol Rhydychen, ac yn gynharach eleni cymerais ran yn y Copenhagenize Master Class ar ddylunio trefol. Yn y blog nesaf, edrychaf ar rai o\u2019r gwersi o Brifysgol Rhydychen ac amlinellaf y ffordd y mae Denmarc wedi chwyldroi\u2019r ffordd y mae ei dinasyddion yn teithio. Yn olaf, trafodaf sut mae\u2019r bwrsari wedi newid fy ffordd o weithio."}]